钦定古今图书集成/明伦汇编/氏族典/第088卷 > 卢迈
## 钦定古今图书集成/明伦汇编/氏族典/第088卷 > 卢迈

按《唐书卢迈传》：“迈字子元，河南人。举明经入第，补太
子正字，以拔萃调河南主簿，公卿交荐之，擢右补阙，
三迁吏部员外郎，出为滁州刺史。召还，再迁谏议大
夫，数条当世利病。进给事中，改尚书右丞，以本官同
中书门下平章事，进中书侍郎。时陆贽、赵憬专大政，
迈居中，治身循法，无它过。久之，暴眩，舆还第，罢为太”
子宾客，卒。迈再娶无子，或劝畜姬媵，对曰：“兄弟之子
犹子也，可以主后。”所得禀赐，皆赈姻旧之乏。其从父
弟起丧还洛阳，过都，迈奏请往哭之尽哀。时执政自
以宰相尊，五服皆不过从问吊，而迈独不徇，时议者
重其仁而亮云。